EURÓPSKA KOMISIA V Bruseli18. 10. 2018 COM(2018) 698 final SPRÁVA KOMISIE EURÓPSKEMU PARLAMENTU A RADE O vykonavaní nariadenia (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, a smernice 2002/15/ES o organizácii pracovnej doby osôb vykonávajúcich mobilné činnosti v cestnej doprave, v rokoch 2015 - 2016



{SWD(2018) 439 final}



I.Úvod Táto správa poskytuje prehľad o vykonávaní pravidiel EÚ v sociálnej oblasti týkajúcich sa cestnej dopravy v členských štátoch v období od 1. januára 2015 do 31. decembra 2016. Zároveň sa v nej zdôrazňujú kľúčové výzvy pri presadzovaní a uplatňovaní príslušných právnych ustanovení, ktoré sú stanovené v týchto štyroch legislatívnych aktoch: 1. v nariadení (ES) č. 561/2006 (známe tiež ako „nariadenie o čase jazdy“) sa stanovujú minimálne požiadavky na maximálne denné a týždenné časy jazdy, minimálne prestávky a časy denného a týždenného odpočinku. 2. v smernici 2002/15/ES (známa aj ako smernica o pracovnom čase v cestnej doprave), ktorou sa stanovujú pravidlá organizácie pracovného času mobilných pracovníkov. Stanovujú sa v nej požiadavky týkajúce sa maximálneho týždenného pracovného času, minimálnych prestávok v práci a práce v noci. Týka sa vodičov, na ktorých sa vzťahuje rozsah pôsobnosti nariadenia o čase jazdy; 3. v smernici 2006/22/ES (známa aj ako smernica o presadzovaní), ktorá stanovuje minimálne úrovne cestných kontrol a kontrol v prevádzkových priestoroch dopravných podnikov na overenie súladu s ustanoveniami nariadenia o čase jazdy; 4. v nariadení (EÚ) č. 165/2014 (známe aj ako nariadenie o tachografoch), v ktorom sa stanovujú požiadavky na inštaláciu a používanie tachografov vo vozidlách v rozsahu pôsobnosti nariadenia o čase jazdy. Táto správa, ktorá vychádza z článku 17 nariadenia o čase jazdy a článku 13 smernice o pracovnom čase v cestnej doprave , obsahuje kvantitatívne a kvalitatívne údaje o kontrolách vykonávaných na cestách a v priestoroch podnikov, ako aj o zistených porušeniach predpisov. Uvádza sa v nej tiež, ako sa využívajú výnimky stanovené v článku 13 nariadenia (ES) č. 561/2006 . A napokon obsahuje kvalitatívne informácie o vykonávaní smernice o pracovnom čase v cestnej doprave. Pracovný dokument útvarov Komisie dopĺňa správu Komisie dodatočnými informáciami o sankciách, spolupráci medzi členskými štátmi, pripomienkach orgánov presadzovania práva a ďalších podrobnejších štatistikách. Správa je rozdelená do štyroch oddielov: V oddiele I sa poskytuje prehľad o kvalite a včasnosti predkladania údajov jednotlivých štátov. Oddiel II obsahuje analýzu údajov o kontrolách a porušeniach predpisov, ktoré poskytli jednotlivé štáty, a oddiel III poskytuje opisný prehľad o tom, akým spôsobom členské štáty vykonali smernicu 2002/15/ES. Napokon v oddiele IV sa uvádzajú hlavné závery tejto správy. Predkladanie údajov Vnútroštátne správy o vykonávaní ustanovení smernice 2002/15/ES a nariadenia (ES) č. 561/2006 sa musia predkladať prostredníctvom revidovaného štandardného formulára stanoveného vo vykonávacom rozhodnutí Komisie z 30. Marca 2017 . Všetky členské štáty predložili svoje vnútroštátne údaje, hoci mnohé tak neurobili načas. Z hľadiska požiadaviek nariadenia (ES) č. 561/2006 sa kvalita údajov naďalej zlepšuje. Takmer všetky členské štáty poskytli požadované členenie podrobných štatistických údajov o kontrolách dodržiavania predpisov vykonaných na cestách a v priestoroch podnikov. Pokiaľ ide o informácie o sankciách, medzinárodnej spolupráci, zmenách vnútroštátnych zákonov alebo vyvodené závery, napriek pokroku je stále ešte čo zlepšovať. Členské štáty okrem toho Komisiu informovali o udelených vnútroštátnych výnimkách z uplatňovania ustanovení o časoch jazdy, prestávkach a časoch odpočinku v súlade s článkom 13 nariadenia (ES) č. 561/2006. Aktualizovaný zoznam výnimiek je súčasťou sprievodného dokumentu a je dostupný na webovom sídle Komisie . Pokiaľ ide o informácie o vykonávaní smernice o pracovnom čase v cestnej doprave, nie všetky členské štáty predložili takéto informácie a len niekoľko členských štátov poskytlo štatistické údaje o kontrolách a ich výsledkoch . Mnoho členských štátov s cieľom vysvetliť nedostatok poskytnutých informácií uviedlo, že počas vykazovaného obdobia nenastali žiadne zmeny týkajúce sa ich vnútroštátnych právnych predpisov. Celkovo poskytli členské štáty veľmi málo aktualizovaných kvantitatívnych údajov, čo posúdenie sťažuje. Preto, aby sa v správe splnili požiadavky stanovené v článku 17 nariadenia o čase jazdy, Komisia trvá na tom, že pre ďalšie vykazované obdobie by sa mali poskytnúť rozsiahlejšie kvalitatívne a kvantitatívne údaje týkajúce sa vykonávania smernice 2002/15/ES a jej presadzovania. II. Vykonávanie nariadenia (ES) č. 561/2006 v EÚ 1.Kontroly Článkom 2 smernice 2006/22/ES sa od členských štátov vyžaduje, aby zorganizovali systém vhodných a pravidelných cestných kontrol, ako aj kontrol v priestoroch podnikov všetkých kategórií dopravy. Tieto kontroly by mali každý rok obsiahnuť veľkú a reprezentatívnu vzorku mobilných pracovníkov, vodičov, dopravných podnikov a vozidiel. V uvedenom článku sa takisto stanovuje, aby minimálny počet kontrol, ktoré sa majú vykonať, zahŕňal aspoň 3 % dní odpracovaných vodičmi vozidiel, ktorí patria do rozsahu pôsobnosti nariadenia (ES) č. 561/2006. Z vnútroštátnych údajov predložených Komisii vyplýva, že celkový počet pracovných dní skontrolovaných v EÚ klesol približne o 12,8 %, čo znamená pokles zo 151 miliónov na 131,7 milióna skontrolovaných pracovných dní. V porovnaní s poklesom o 4,8 % medzi predchádzajúcimi obdobiami vykazovania 2011 – 2012 a 2013 – 2014 ide o výraznejší pokles. Pri pohľade na vnútroštátne údaje sa však zdá, že tento pokles možno vysvetliť najmä poklesom skontrolovaných pracovných dní v troch členských štátoch . Ďalšie podrobnosti možno nájsť v sprievodnej správe. Ako je znázornené na obrázku 1, celkový priemer skontrolovaných pracovných dní v EÚ je 6,3 % (v rokoch 2013 – 2014 to bolo 7 %), čo je dvakrát viac ako sa požaduje v smernici. Väčšina členských štátov skontrolovala viac pracovných dní, ako je minimum požadované smernicou. Napriek tomu však tri členské štáty nesplnili prahovú hodnotu 3 %, konkrétne Grécko, Holandsko a Malta. Zatiaľ čo Malta a Holandsko boli mierne pod prahovou hodnotou, počet skontrolovaných pracovných dní, ktorý uviedlo Grécko, bol výrazne pod prahovou hodnotou a v porovnaní s predchádzajúcimi rokmi naďalej klesá. Komisia bude pokračovať v monitorovaní vývoja v týchto členských štátoch a podnikne kroky na zabezpečenie správneho uplatňovania smernice 2006/22/ES, pričom začne od najvážnejších prípadov. V článku 2 smernice 2006/22/ES sa stanovuje pomer pracovných dní, ktoré sa majú kontrolovať na cestách a v priestoroch podnikov, konkrétne 30 % na cestách a 50 % v priestoroch podnikov. Treba zdôrazniť, že výpočet tohto podielu vychádza z počtu kontrol, ktoré orgány presadzovania práva skutočne vykonali, a nie z minimálneho počtu pracovných dní, ktoré sa majú skontrolovať. Pri pohľade na členské štáty, ktoré splnili prahovú hodnotu, len šesť členských štátov má požadovaný vyvážený podiel medzi kontrolami na cestách a kontrolami v priestoroch podnikov. V priemere sa 74 % kontrol pracovných dní vykonalo na cestách, zatiaľ čo 26 % predstavovali kontroly v priestoroch podnikov. To predstavuje mierny nárast kontrol v priestoroch podnikoch v porovnaní s minulým rokom, kde to bolo 23 %. Ako už bolo zdôraznené v poslednej správe, Írsko so svojimi 7 % kontrol nedosiahlo prah kontrol pre cestnú dopravu vo výške 30 %. Viac podrobností o podiele cestných kontrol a kontrol v priestoroch podnikov v jednotlivých štátoch je uvedených na obrázku 2.

1.1 Cestné kontroly V rámci celej EÚ sa pri cestnej kontrole skontrolovalo celkovo 8 162 703 vozidiel a 5 846 011 vodičov. Veľký nesúlad medzi týmito dvoma číslami možno vysvetliť neúplnými údajmi predloženými Nemeckom a Fínskom , ktoré zahŕňajú len časť celkového počtu vodičov skontrolovaných pri cestnej kontrole. V porovnaní s poslednou správou za roky 2013 - 2014 sa počet skontrolovaných vozidiel zvýšil o 24 %. V porovnaní s posledným vykazovaným obdobím je to najmä v dôsledku výrazného zvýšenia skontrolovaných vozidiel, ktoré vykázalo Nemecko a Fínsko. Počet skontrolovaných vodičov v porovnaní s rokmi 2013 – 2014 klesol o 22 %. Možno to však vysvetliť najmä výrazným znížením počtu vodičov, ktoré vykázalo Nemecko v rokoch 2013 – 2014 a 2015 – 2016, ako aj kumulatívnym účinkom menšieho poklesu v niekoľkých ďalších členských štátoch . Podľa krajiny evidencie vozidla 63 % vozidiel skontrolovaných v EÚ boli vnútroštátne vozidlá, 32 % pochádzalo z ostatných členských štátov EÚ a 6 % vozidiel bolo zaevidovaných v krajinách, ktoré nie sú členmi EÚ . Vo všeobecnosti platí, že väčšina vozidiel skontrolovaných na cestách (91 % z celkového počtu) prepravovala tovar, a len 9 % prepravovalo cestujúcich. Podrobnejšie informácie sú k dispozícii v sprievodnom dokumente podľa hlavy 422. V rokoch 2015 – 2016 bolo 72 % skontrolovaných vozidiel na cestách vybavených digitálnym tachografom. Preto neexistujú žiadne dôvody na zvýšenie prahovej hodnoty pre kontroly z 3 % na 4 % vzhľadom na to, že by to bolo možné uskutočniť len vtedy, ak by digitálnymi tachografmi bolo vybavených 90 % skontrolovaných vozidiel. Obrázok 1: Percentuálny podiel skontrolovaných pracovných dní za každý členský štát Obrázok 2: Podiel kontrol na cestách a kontrol v priestoroch podnikov na základe skontrolovaných pracovných dní na členský štát 1.2 Kontroly v priestoroch podnikov Celkovo bolo v rokoch 2015 – 2016 skontrolovaných 146 967 dopravných podnikov, čo je v porovnaní s rokmi 2013 – 2014 podobný počet. Počas týchto kontrol v priestoroch podnikov sa skontrolovalo približne 34,8 milióna pracovných dní, čo v porovnaní s predchádzajúcou správou predstavuje mierny nárast o 1 %. Členské štáty celkovo v rokoch 2015 – 2016 skontrolovali približne 663 000 vodičov, čo je v porovnaní s rokmi 2013 – 2014 o 12 % menej skontrolovaných vodičov. 2. Porušenia predpisov Takmer všetky členské štáty poskytli údaje o zistených porušeniach predpisov, ale nie všetky poskytli údaje o typoch porušení. Celkový počet vykázaných porušení predpisov bol približne 3,46 milióna, čo v porovnaní s poslednou správou (3,3 milióna) predstavuje nárast o 6 %. Mierny nárast možno vysvetliť tým, že Lotyšsko po prvý raz poskytlo informácie o počte porušení predpisov , čo by v porovnaní s poslednou správou rozdiel takmer vykompenzovalo. Zatiaľ čo počet porušení predpisov zistený v priestoroch podnikov vzrástol o 19 %, počet porušení predpisov zistený pri cestných kontrolách klesol o 3 %. Podiel porušení predpisov pri cestných kontrolách sa v porovnaní s predchádzajúcou správou znížil zo 63 % na 58 % celkových zistených porušení predpisov. Podiel typov porušení predpisov zostal podobný s niektorými malými zmenami. Obrázok 3 znázorňuje podiel porušení zistených v rokoch 2015 – 2016 podľa typu ustanovenia, ktoré sa porušilo. V porovnaní s predchádzajúcou správou sa porušenia predpisov týkajúce sa prestávok a času jazdy znížili z 23 % na 21 % a zo 16 % na 13 %, zatiaľ čo porušenia predpisov súvisiace so záznamami o čase jazdy sa zvýšili zo 17 % na 24 %. Zo všetkých porušení predpisov zistených v celej EÚ pri cestných kontrolách aj pri kontrolách v priestoroch podnikov predstavujú porušenia predpisov týkajúce sa časov odpočinku 24 % (25 % v poslednej správe), záznamového zariadenia 11 % (10 % v poslednej správe) a (ne)dostupnosti záznamov o inej práci 7 % (8 % v poslednej správe). Pri pohľade na vývoj od roku 2007, ktorý je znázornený na obrázku 4, sa zdá, že počet porušení zistený v prípade prestávok a času jazdy sa postupne znižuje. Namiesto toho neustále narastá počet zistených porušení predpisov týkajúcich sa záznamov o čase jazdy, ktorý sa zvýšil zo 14 % na 24 %, zatiaľ čo počet porušení predpisov o čase odpočinku zostáva v priebehu rokov vysoký. Priemerná miera porušenia predpisov, ktorá sa vypočíta na základe 100 pracovných dní skontrolovaných v priestoroch podnikov a pri cestných kontrolách, sa zvýšila z 2,17 v rokoch 2013 – 2014 na 2,6. Miera zistenia v priestoroch podnikov zostáva dvakrát vyššia ako miera zistenia pri cestných kontrolách, čo dokazuje, že kontroly v priestoroch podnikov sú oveľa efektívnejšie než cestné kontroly vykonávané ad hoc. Obrázok 3: Kategórie porušení predpisov na cestách a v priestoroch podnikov v rokoch 2015 – 2016 Obrázok 4: Kategórie porušení predpisov na cestách a v priestoroch podnikov za posledných 10 rokov

2.1 Porušenia predpisov zistené pri cestných kontrolách V rokoch 2015 – 2016 bolo pri cestných kontrolách zistených približne 2 milióny porušení predpisov, čo v porovnaní s posledným vykazovaným obdobím predstavuje pokles o približne 3 %. Priemer porušení predpisov zistených pri cestných kontrolách v EÚ je 2,17 za 100 skontrolovaných pracovných dní, čo je v porovnaní s priemerom 1,77 z poslednej správy mierny nárast. V priemere 58 % zistených porušení predpisov bolo zo strany domácich vodičov. 2.2 Porušenia predpisov zistené pri kontrolách v priestoroch podnikov Porušenia predpisov zistené v priestoroch podnikov predstavovali približne 1,48 milióna, čo v porovnaní s poslednou správou predstavuje nárast o 21 %. Priemerná miera porušenia predpisov na 100 skontrolovaných pracovných dní je 4,19, ktorá sa oproti minulému priemeru 3,54 z rokov 2013 – 2014 zvýšila o 18 %. Toto zvýšenie bolo možné čiastočne vysvetliť vysokou mierou porušenia predpisov, ktorú po prvýkrát oznámilo Lotyšsko . Miera porušenia predpisov zaznamenala v minulosti klesajúcu tendenciu z 8,65 v rokoch 2009 – 2010 na 5,29 v rokoch 2011 – 2012. Priemerná miera porušení predpisov zistená v priestoroch jednotlivých podnikov sa takmer strojnásobila (z 12,77 na 36,57). Možno to vysvetliť najmä tým, že ide o prvé vykazovacie obdobie, v ktorom Komisia dostala tieto informácie od všetkých členských štátov . 2.3. Počet úradníkov presadzovania práva a zariadení na analýzu tachografov V rokoch 2015 – 2016 bolo do kontrol v rámci EÚ zapojených 61 503 kontrolných úradníkov. Tento počet sa v porovnaní s rokmi 2013 – 2014 nezmenil. Počas vykazovaného obdobia 2015 – 2016 bolo v EÚ na analýzu digitálneho tachografu vyškolených 23 725 kontrolných úradníkov. Tento počet sa v porovnaní s rokmi 2013 – 2014 znížil o 5,7 %. Klesajúci trend sa zaznamenal aj v prípade počtu jednotiek zariadení poskytnutých kontrolným úradníkom na analýzu tachografu, keďže sa v porovnaní s údajom z predchádzajúcej správy znížil o 5,5 %, a vzhľadom na to, že pokles medzi rokmi 2013 – 2014 a 2011 – 2012 predstavoval 8 %. 4. Spolupráca medzi členskými štátmi Podľa článku 5 smernice 2006/22/ES sú členské štáty povinné vykonať najmenej šesť zosúladených cestných kontrol za rok v spolupráci s minimálne jedným ďalším členským štátom. Štyri členské štáty neposkytli informácie o počte zosúladených kontrol. Z členských štátov, ktoré informácie poskytli, splnilo požadovaný počet zosúladených kontrol za rok 15 členských štátov . Vykázané údaje o spoločných činnostiach presadzovania právnych predpisov sú veľmi podobné údajom zo správy za roky 2013 – 2014. Spolupráca medzi členskými štátmi sa týka prevažne susedných členských štátov. A tak ako v prípade posledného vykazovaného obdobia, len polovica členských štátov uviedla, že spolupráca sa realizuje v rámci organizácie Euro Contrôle Route (ECR). Niekoľko členských štátov uviedlo, že pri výmene informácií o najlepších postupoch presadzovania, nových technológiách a výmene údajov sa ECR ukázalo ako užitočné. Niektoré členské štáty spomenuli aj svoju aktívnu účasť na podujatiach na výmenu skúseností, ako sú workshopy, prednášky a dvojstranné cestné kontroly. Spolupráca medzi členskými štátmi založená na zosúladených kontrolách, spoločných iniciatívach odbornej prípravy alebo na výmene skúseností a informácií zohráva kľúčovú úlohu pri dosahovaní cieľov sociálnych právnych predpisov v odvetví cestnej dopravy, t. j. zlepšenia rovnakých podmienok pre všetkých, bezpečnosti na cestách a harmonizácie pracovných podmienok. Európska komisia preto predložila legislatívny návrh ako súčasť prvého balíka mobility prijatého v máji 2017 s cieľom podporiť a posilniť spoluprácu a vzájomnú pomoc medzi členskými štátmi a zabezpečiť účinnejšie a konzistentnejšie presadzovanie platných pravidiel . Komisia okrem toho v roku 2018 prijala návrh na vytvorenie európskeho orgánu práce (ELA), ktorého všeobecným cieľom je zabezpečiť spravodlivú pracovnú mobilitu na vnútornom trhu . Jedna z hlavných úloh ELA by spočívala v podpore spolupráce medzi členskými štátmi pri cezhraničnom presadzovaní práva a pri uľahčovaní spoločných inšpekcií, a to aj v oblasti sociálnych predpisov EÚ v odvetví cestnej dopravy. V praxi by tento orgán poskytoval vnútroštátnym orgánom operačnú a technickú podporu na výmenu informácií a rozvíjanie postupov každodennej spolupráce. Jeho cieľom by bolo aj to, aby členským štátom uľahčil vykonávanie spoločných inšpekcií. III. Analýza údajov o vykonávaní smernice o pracovnom čase v cestnej doprave (smernica 2002/15/ES) 1.Úvod Táto kapitola sa zaoberá vykonávaním smernice 2002/15/ES (nazývanej aj „smernica o pracovnom čase v cestnej doprave“) v členských štátoch v rokoch 2015 – 2016.

Podľa článku 13 tejto smernice sú členské štáty povinné predkladať každé dva roky Komisii správu o vykonávaní smernice, v ktorej uvedú aj stanoviská zamestnancov a zamestnávateľov na vnútroštátnej úrovni. 2.Rozsah pôsobnosti smernice 2002/15/ES V smernici sa stanovujú pravidlá, ktorými sa okrem iného upravujú primerané prestávky počas pracovného času, maximálny pracovný týždeň a nočná práca. Jej ustanoveniami sa dopĺňajú pravidlá týkajúce sa časov jazdy, prestávok a časov odpočinku stanovených v nariadení (ES) č. 561/2006. Keďže táto smernica obsahuje určité ustanovenia týkajúce sa pracovného času, ktoré sú špecifické pre odvetvie cestnej dopravy, považuje sa za lex specialis vo vzťahu k všeobecnej smernici 2003/88/ES o pracovnom čase, ktorou sa stanovujú základné požiadavky na organizáciu pracovného času pre pracovníkov vo všetkých odvetviach. Článok 31 Charty základných práv Európskej únie okrem toho obsahuje ustanovenia týkajúce sa pracovného času a pracovných podmienok, ktoré sa pri vykonávaní právnych predpisov EÚ musia dodržiavať. Na mobilných pracovníkov v cestnej doprave sa vzťahuje aj niekoľko ustanovení všeobecnej smernice o pracovnom čase, ktoré sa týkajú základnej ochrany pracovníkov, vrátane pravidiel týkajúcich sa ročnej dovolenky a bezplatnej zdravotnej prehliadky pre pracovníkov pracujúcich v noci. 3.Predkladanie správ jednotlivých štátov a ich kvalita Pokiaľ ide o predchádzajúce vykazované obdobie, členským štátom bol zaslaný spoločný formulár na podávanie správ, ktorý vypracovala Komisia s cieľom uľahčiť vykazovanie a znížiť administratívnu záťaž. Pokiaľ ide o vykonávanie smernice 2002/15/ES, päť členských štátov nepredložilo žiadne informácie. Kvalita informácií, ktoré predložili iné členské štáty, sa značne líši a veľa členských štátov poskytlo obmedzené a neúplné informácie . Niektoré členské štáty vysvetlili, že medzi týmito dvoma vykazovanými obdobiami nedošlo k žiadnym zmenám. Napriek tomu v správach, ktoré predložil značný počet členských štátov, chýbajú aktuálne štatistické údaje o kontrolách a porušeniach. Najúplnejšie správy zvyčajne obsahujú informácie o inštitucionálnej organizácii, výzvach pri vykonávaní a niektoré kvantitatívne údaje. V dôsledku značného množstva neúplných predložených údajov však nemožno výsledky tejto analýzy považovať za reprezentatívne pre celú Európsku úniu. V prípade ďalšieho vykazovaného obdobia sa od členských štátov očakáva, že vynaložia väčšie úsilie, pokiaľ ide o informácie o vykonávaní smernice 2002/15/ES, čo by malo umožniť komplexnejšie posúdenie. Komisia môže rozhodnúť o tom, že voči členským štátom prijme právne kroky za nesplnenie požiadavky predkladať informácie uvedené v rozhodnutí Komisie, ktorým sa stanovuje formát na podávanie správ .